[Foto’s] Vier dood, twee kritiek in gru-botsingDie ongeluk op die M1 (Foto: Netcare911) Waarskuwing: Die foto’s in dié berig kan sensitiewe lesers en kinders ontstel. Vier mense is dood en twee ander beseer in twee botsings tussen vyf voertuie op die M1 naby die Marlboro-afrit in Johannesburg. Chris Botha, Netcare911-woordvoerder, sê die M1 noordelike én suidelike bane is kort ná 01:00 Saterdag gesluit weens dié ongeluk. Drie voertuie was eers in ŉ botsing betrokke, voor twee ander voertuie oomblikke later ook in ŉ botsing betrokke was. “Toe paramedici op die toneel [van die eerste ongeluk] aankom, was die rame van die voertuie gebreek en verwronge, en ongelukspuin het verspreid oor die snelweg gelê – alles die gevolg van ŉ trompop botsing,” sê Botha. Twee mense is opslag dood in dié ongeluk, terwyl twee ander later in die hospitaal oorlede is. Botha sê dié eerste ongeluk het aanvanklik ŉ verkeersopeenhoping veroorsaak. Weens dié opeenhoping het motors in lang toue gestaan om verby die afrit te probeer kom, terwyl sommige teen die verkeer in ŉ onwettige U-draai gemaak het. Hy sê die toneel was nog nie skoon nie, toe ŉ vragmotor teen ŉ hoë spoed in ŉ afleweringsvoertuig vasry. “Die nooddienste het hulle dadelik te hulp gesnel, en moes twee mans, een ernstig en een kritiek beseer, uit die voertuig sny,” sê Botha. Die twee mans is na die hospitaal gehaas waar hulle tans stabiel is.